[pic] | COMISIA COMUNITĂŢILOR EUROPENE |

Bruxelles, 27.8.2007

COM(2007) 482 final

Propunere de

DECIZIE A CONSILIULUI

privind încheierea Protocolului de modificare a Acordului de cooperare dintre Comunitatea Economică Europeană şi Regatul Thailandei referitor la producţia, comercializarea şi schimburile comerciale cu manioc

(prezentată de Comisie)

EXPUNERE DE MOTIVE

În anul 1982, CE şi Regatul Thailandei au semnat un acord bilateral privind maniocul, care prevedea o cotă de import de 21 milioane tone de rădăcini de manioc pe o perioadă de patru ani, stabilind, pe baza unei cooperări administrative, o anumită flexibilitate în ceea ce priveşte cantităţile anuale.

Conform contingentului anual, importurile de manioc din Thailanda în CE sunt supuse, în prezent, eliberării unor certificate de export şi a unor licenţe de import. Regimul de import al maniocului prin intermediul certificatelor de export şi al licenţelor de import este stabilit de articolul 5 din Acordul de cooperare încheiat în 1982 între CE şi Regatul Thailandei, care acoperă producţia, comercializarea şi schimburile comerciale cu manioc. Acordul de cooperare se reînnoieşte în mod automat o dată la patru ani.

La 10 aprilie 2006, Comisia a primit un mandat din partea Consiliului privind deschiderea unor negocieri cu Regatul Thailandei vizând modificarea Acordului de cooperare dintre Comunitatea Europeană şi Regatul Thailandei. Obiectivul a fost acela de a modifica articolul 5 din Acordul de cooperare şi de a schimba gestionarea regimului de import pentru importurile de manioc originare din Thailanda în Comunitate, potrivit principiului „primul sosit, primul servit” ( FCFS - first come first served ), administrat de Direcţia Generală Impozitare şi Uniune Vamală ( TAXUD ). Noul sistem va simplifica extrem de mult gestionarea regimului de import şi va reduce costurile aferente acestuia.

Aceste negocieri s-au încheiat cu succes, iar modificările corespunzătoare aduse Acordului de cooperare ar trebui adoptate de către Consiliu.

Propunere de

DECIZIE A CONSILIULUI

privind încheierea Protocolului de modificare a Acordului de cooperare dintre Comunitatea Economică Europeană şi Regatul Thailandei referitor la producţia, comercializarea şi schimburile comerciale cu manioc

CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolul 133 alineatul (3), coroborat cu articolul 300 alineatul (2) primul paragraf prima teză,

având în vedere propunerea Comisiei[1],

întrucât:

(1) La 10 aprilie 2006, Consiliul a autorizat Comisia să deschidă negocieri în scopul asigurării unei compatibilităţi între Acordul de cooperare dintre Comunitatea Economică Europeană şi Regatul Thailandei referitor la producţia, comercializarea şi schimburile comerciale cu manioc, denumit în continuare „acord de cooperare”, şi Regulamentul (CEE) nr. 2454/93 al Comisiei de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar[2].

(2) Aceste negocieri vizau modificarea articolului 5 din acordul de cooperare, în scopul alinierii sale la dispoziţiile articolelor 308a - 308c din Regulamentul (CEE) nr. 2454/93 (gestionarea contingentelor tarifare destinate a fi utilizate în ordinea cronologică a datelor de acceptare a declaraţiilor vamale) şi ale articolelor 55 - 65 din acelaşi regulament (dispoziţiile specifice privind certificatele de origine ale anumitor produse agricole care beneficiază de regimuri speciale de import).

(3) Negocierile au fost purtate de către Comisie în cadrul mandatului său de negocieri, emis de Consiliu.

(4) Comisia a ajuns la un acord sub forma unor procese-verbale cu Regatul Thailandei, parte interesată îndeosebi în calitatea sa de furnizor al produselor având codurile NC 0714 10 10, 0714 10 91 şi 0714 10 99.

(5) Se impune aprobarea acestui acord.

DECIDE:

Articolul 1

1. Protocolul de modificare a Acordului de cooperare dintre Comunitatea Economică Europeană şi Regatul Thailandei referitor la modificarea articolului 5 din Acordul de cooperare dintre Comunitatea Economică Europeană şi Regatul Thailandei referitor la producţia, comercializarea şi schimburile comerciale cu manioc se aprobă prin prezenta în numele Comunităţii.

2. Textul protocolului se anexează la prezenta decizie.

Articolul 2

Preşedintele Consiliului este autorizat să numească persoana împuternicită să semneze acordul menţionat la articolul 1 prin care Comunitatea îşi asumă obligaţii.

Articolul 3

În măsura în care este necesar pentru punerea în aplicare deplină a respectivului acord de la 1 ianuarie 2008, Comisia adoptă normele detaliate de aplicare a acordului, în conformitate cu procedura menţionată la articolul 4 alineatul (2) din prezenta decizie .

Articolul 4

1. Comisia este asistată de comitetul de gestionare a cerealelor, instituit în temeiul articolului 25 din Regulamentul (CE) nr. 1784/2003 .

2. Atunci când se face trimitere la prezentul alineat, se aplică articolele 4 şi 7 din Decizia 1999/468/CE.

Perioada prevăzută la articolul 4 alineatul (3) din Decizia 1999/468/CE se stabileşte la o lună.

Articolul 5

Prezenta decizie este publicată în Jurnalul Oficial al Uniunii Europene.

Adoptată la Bruxelles, …

Pentru Consiliu

Preşedintele

PROTOCOLUL

de modificare a Acordului de cooperare dintre Regatul Thailandei şi Comunitatea Economică Europeană referitor la producţia, comercializarea şi schimburile comerciale cu manioc

CONSILIUL UNIUNII EUROPENE,

pe de o parte,

GUVERNUL REGATULUI THAILANDEI

pe de altă parte,

INIŢIIND, la cererea Comunităţii Europene, negocieri care vizau modificarea articolului 5 din Acordul de cooperare referitor la producţia, comercializarea şi schimburile comerciale cu manioc, denumit în continuare acordul de cooperare, precum şi adaptarea acestuia la dispoziţiile articolelor 55 – 65 şi 308a – 308c din Regulamentul (CEE) nr. 2454/93 al Comisiei,

AFIRMÂND voinţa lor de a menţine în vigoare Acordul de cooperare,

AU DECIS modificarea acordului de cooperare în ceea ce priveşte dispoziţiile relevante ale articolului 5 prin prezentul protocol, iar în acest scop au desemnat ca plenipotenţiari:

CONSILIUL UNIUNII EUROPENE,

GUVERNUL REGATULUI THAILANDEI

CARE, după ce au făcut schimb de depline puteri, găsite în bună şi cuvenită formă,

CONVIN DUPĂ CUM URMEAZĂ:

Articolul 1

Articolul 5 din acordul de cooperare se înlocuieşte cu următorul text:

„Contingentele tarifare referitoare la cantitatea exportată convenită vor fi gestionate de Comunitate, în conformitate cu ordinea cronologică a datelor de acceptare a declaraţiilor de punere în liberă circulaţie (potrivit principiului «primul sosit, primul servit»).

La rândul său, Thailanda se angajează să adopte toate dispoziţiile necesare vizând eliberarea certificatelor de origine care urmează să fie utilizate pentru importurile de manioc în Comunitate.

Atunci când este cazul, autorităţile competente ale celor două părţi vor efectua un schimb de informaţii necesare în ceea ce priveşte controlul şi facilitarea punerii în aplicare a acordului.”

Articolul 2

Prezentul protocol face parte integrantă din acordul de cooperare.

Articolul 3

Prezentul protocol este aprobat de Comunitatea Europeană şi de Regatul Thailandei, în conformitate cu procedurile interne ale acestora.

Articolul 4

Prezentul protocol intră în vigoare la 1 ianuarie 2008.

Articolul 5

Prezentul protocol se redactează în dublu exemplar în fiecare din limbile oficiale ale părţilor contractante, fiecare din aceste texte fiind deopotrivă autentic.

Adoptat la Bruxelles, la ….

Pentru Comunitatea Europeană Pentru Regatul Thailandei |

[1] JO C …, …, p. ….

[2] JO L 302, 19.10.1992, p. 1.